‘Vra God om julle te vergewe’, sê weduwee ná moord op manPieter (Piet) Botha (Foto verskaf) Piet Botha se weduwee het sy twee jong moordenaars versoek om God te vra om hulle te vergewe. Jathiem Hamid en Dorian Diedericks is in Mei skuldig bevind aan die moord op Botha (46). Botha, ŉ Metrorail-treindrywer, is op 11 Julie 2016 by die Netreg-stasie in die Wes-Kaap beroof en vermoor. Hy is twee keer geskiet. “My kind, ek wens ek kan julle die pyn en lyding laat voel wat julle vir my en my kinders veroorsaak het. Hulle het nie ŉ pa gehad om die afgelope Sondag Vadersdag te vier nie. My dogter gaan eendag nie ŉ pa hê om saam met haar na die kansel te stap nie. Niemand kan hom terugbring nie,” het Tania Botha in die Wes-Kaapse hooggeregshof getuig. Hamid en Diedericks het deur hul regsverteenwoordigers gesê hoe jammer hulle is nadat Botha getuig het dat hulle tydens die verhoor geen berou getoon het nie. Botha het die hof gesmeek om nie te veel klem op die moordenaars se ouderdom te lê wanneer hulle gevonnis word nie en hulle eerder uit die samelewing te verwyder. Steve Harris, sekretaris van die vakbond Untu, het gesê hulle wil hê die hof moet ŉ voorbeeld stel met Botha se moordenaars om vir misdadigers te wys dat moord op onskuldige werkers nie geduld sal word nie. Harris het versoek dat die mans tot lewenslange tronkstraf gevonnis word. Hamid en Diedericks sal vandag gevonnis word. Botha se weduwee en lede van Untu buite die hof. Foto: Verskaf ŉ Derde beskuldigde in die saak, ŉ minderjarige wat nie geïdentifiseer mag word nie, is in Mei op alle aanklagte vrygespreek. Die vierde beskuldigde, Cedric Andrews, is net op aanklag van die besit van ŉ ongelisensieerde vuurwapen en ammunisie skuldig bevind. Hamid, Diedericks en die minderjarige is almal lede van die Young Dixie Boys-bende. Andrews is ŉ vriend van die drie en hulle het gereeld sy huis besoek. Die hof het bevind Botha het twee sakke by hom gehad het wat die beskuldigdes by hom gesteel het. Hamid het ŉ vuurwapen by hom gehad. Nadat Botha geskiet is, het die beskuldigdes van die toneel gevlug met sy besittings, asook die vuurwapen na Andrews se huis geneem en dit daar weggesteek. Hamid en Diedericks is ook skuldig bevind op aanklagte van roof met verswarende omstandighede en die besit van ŉ ongelisensieerde vuurwapen en ammunisie.